Na temelju članka 15. stavka 2. Zakona o zaštiti od požara (″Narodne novine“ broj 92/10 i 114/22) i članka 46. Statuta Grada Rijeke (″Službene novine Primorsko-goranske županije″ broj 24/09, 11/10 i 5/13 i ″Službene novine Grada Rijeke″ broj 7/14, 12/17, 9/18 i 11/18-pročišćeni tekst, 2/20 i 3/21), Gradsko vijeće Grada Rijeke, na sjednici \_\_\_\_\_\_ 2024. godine, donijelo je

**ODLUKU O**

**PLANU, PROGRAMU I NAČINU UPOZNAVANJA STANOVNIŠTVA**

**S OPASNOSTIMA OD POŽARA NA PODRUČJU GRADA RIJEKE**

**Članak 1.**

Ovom Odlukom određuje se donošenje Plana upoznavanja stanovništva s opasnostima od požara na području grada Rijeke (u daljnjem tekstu: Plan), Programa upoznavanja stanovništva s opasnostima od požara na području grada Rijeke (u daljnjem tekstu: Program) i načina upoznavanja stanovništva s opasnostima od požara na području grada Rijeke.

**Članak 2.**

Ciljevi donošenja ove Odluke su podizanje svijesti o opasnostima od požara među stanovništvom Grada Rijeke, upoznavanje stanovništva s preventivnim mjerama zaštite od požara, usvajanje pravilnog načina ponašanja u slučaju nastanka požara, olakšavanje spašavanja ljudi i imovine u slučaju požara te smanjenje broja požara, broja stradalih osoba i materijalne štete u požaru.

*Plan*

**Članak 3.**

Plan sadrži aktivnosti edukativnog i informativnog karaktera u svrhu ostvarenja ciljeva iz članka 2. ove Odluke.

Planom iz stavka 1. ovog članka utvrđuju se sljedeće edukativne i informativne aktivnosti:

* predavanja, radionice i pokazne vježbe,
* informativne kampanje,
* vježbe evakuacije,
* korištenje internetske stranice (u daljnjem tekstu: mrežne stranice Grada Rijeke) i društvenih mreža Grada Rijeke.

*Program*

**Članak 4.**

Program razrađuje provedbu edukativnih i informativnih aktivnosti utvrđenih Planom iz članka 3. ove Odluke.

Predavanja, radionice i pokazne vježbe održavati će se u školama, mjesnim odborima, drugim javnim ustanovama i javnim prostorima i predviđaju sljedeća područja:

* razumijevanje požara - uzroci požara, fizika i kemija požara, vrste požara, područja s povećanom opasnošću od nastanka požara,
* prevencija požara - sigurnosne mjere u domu, sigurnosne mjere na radnom mjestu, pravilno rukovanje zapaljivim materijalima,
* pravilno postupanje u slučaju požara - prva reakcija na požar, kako koristiti vatrogasni aparat, evakuacija i sigurnosne procedure,
* korištenje vatrogasnih aparata - praktična demonstracija upotrebe vatrogasnih aparata, vježba gašenja kontroliranog požara.

Informativne kampanje provodit će se putem medija, plakata, brošura i drugih informativnih materijala.

Vježbe evakuacije organizirat će se u vrtićima, školama, stambenim i drugim objektima.

Mrežne stranice Grada Rijeke i društvene mreže Grada Rijeke koristit će se za edukaciju i informiranje stanovništva o prevenciji od požara.

**Članak 5.**

Aktivnosti Programa iz članka 4. ove Odluke provodit će se u skladu sa važećim planskim dokumentima zaštite od požara i civilne zaštite za područje grada Rijeke.

*Način upoznavanja stanovništva s opasnostima od požara na području grada Rijeke*

**Članak 6.**

U slučaju neposredne opasnosti od požara za stanovništvo Grada Rijeke poduzet će se mjere i radnje kako bi obavješćivanje bilo pravodobno i efikasno u svrhu primjene mjera samozaštite i evakuacije.

Stanovništvo će se upozoriti na neposrednu opasnost od požara putem Centra 112 Rijeka - Sustav za rano upozoravanje i upravljanje krizama (SRUUK) i aktiviranjem vatrogasnih sirena za obavješćivanje stanovništva, znakovima za uzbunjivanje te sirena koje su praćene govorom, gdje to tehničke mogućnosti dopuštaju, koji obavještava o vrsti opasnosti i potrebnim akcijama stanovništva.

Obavijesti stanovništvu putem medija u slučaju požara mogu se dati putem lokalnih radio i televizijskih postaja, mrežnih stranica Grada Rijeke, Javne vatrogasne postrojbe Grada Rijeke, Gradske vatrogasne zajednice Rijeka, te na druge prikladne načine.

U slučaju potrebe za evakuacijom iz ugroženog područja izdat će se naredba o provođenju evakuacije stanovništva i obavijest o tome dostavit će se putem Sustava za rano upozoravanje i upravljanje krizama (SRUUK).

Evakuacija iz stavka 4. ovoga članka provest će se sukladno odredbama Zakona o sustavu civilne zaštite (“Narodne novine” broj 82/15, 118/18, 31/20, 20/21 i 114/22) i važećim planskim dokumentima sustava civilne zaštite Grada Rijeke.

**Članak 7.**

Nositelji provedbe mjera i aktivnosti iz ove Odluke su Javna vatrogasna postrojba Grada Rijeke, Gradska vatrogasna zajednica Rijeka i Grad Rijeka - upravni odjel nadležan za poslove zaštite od požara, vatrogastvo i civilne zaštite.

Obavijesti o aktualnostima i aktivnostima vezanim uz zaštitu od požara i civilnu zaštitu koje se provode sukladno ovoj Odluci objavljuju se na mrežnim stranicama Grada Rijeke.

**Članak 8.**

Ova Odluka stupa na snagu osmoga dana od dana objave u „Službenim novinama Grada Rijeke“.